**Απόφαση 8924/2021**

**ΑΓ 4591/2020**

**ΤΟ**

**ΔΙΟΙΚΗΤΙΚΟ ΠΡΩΤΟΔΙΚΕΙΟ ΑΘΗΝΑΣ**

**ΤΜΗΜΑ 6ο ΜΟΝΟΜΕΛΕΣ**

Σ υ ν ε δ ρ ί α σ ε δημόσια στο ακροατήριό του στις 7 Ιουνίου με δικαστή την ΕΛ, Πρωτοδίκη Δ.Δ. και γραμματέα την ...........

γ ι α να δικάσει την αγωγή που κατατέθηκε στις 14.9.2016

των : 1. ΔΑ κλπ (σύνολο 48) συνταξιούχων σιδηροδρομικών, οι οποίοι δεν παραστάθηκαν.

κ α τ ά του ν.π.δ.δ. με την επωνυμία «Ίδρυμα Κοινωνικών Ασφαλίσεων - Ενιαίο Ταμείο Ασφάλισης Μισθωτών» και ήδη «Ηλεκτρονικός Ενιαίος Φορέας Κοινωνικής Ασφάλισης» (e ΕΦΚΑ άρθρο 1 του ν. 4670/2020 - ΦΕΚ Α’ 43) το οποίο εκπροσωπείται από τον Διοικητή του, ο οποίος δεν εμφανίστηκε στο ακροατήριο αλλά θεωρείται ότι παραστάθηκε με την από 4.6.2021 δήλωση (άρθρο 133 παρ. 2 του Κ.Διοικ.Δικ) της πληρεξούσιας δικηγόρου.

 **Αφού μελέτησε τη δικογραφία**

 **Σκέφθηκε κατά το Νόμο**

1. Επειδή, με την κρινόμενη αγωγή, η οποία εισάγεται σε νέα κρίση μετά την δημοσίευση της 1442/2020 απόφασης του Συμβουλίου της Επικρατείας δυνάμει της οποίας αναιρέθηκε εν μέρει η 112108/2019 απόφαση του Μονομελούς Διοικητικού Πρωτοδικείου Αθηνών, ζητείται παραδεκτώς από τους ενάγοντες, συνταξιούχους του εναγομένου να υποχρεωθεί το εναγόμενο να καταβάλει τα αναγραφόμενα στην κρινόμενη αγωγή ποσά (τα οποία κυμαίνονται μεταξύ 662 και 2.129 ευρώ), νομιμοτόκως από την επίδοση της αγωγής και μέχρι την ολοσχερή εξόφληση., ως αποζημίωση των άρθρων 105 και 106 του ΕισΝΑΚ, για την αποκατάσταση της ζημίας, την οποία υπέστησαν οι ανωτέρω αναιρεσίβλητοι, συνταξιούχοι λόγω γήρατος του αναιρεσείοντος φορέα, από την περικοπή των κύριων συντάξεών τους (συμπεριλαμβανομένων Δώρων Χριστουγέννων και Πάσχα καθώς και επιδόματος αδείας) κατά το χρονικό διάστημα **από 1.7.2015 έως και 30.6.2016** κατ’ εφαρμογή των αντισυνταγματικών, όπως υποστηρίζουν διατάξεων του ν. 4093/2012 (ΦΕΚ Α΄ 222).

2.  Επειδή, με την εμφάνιση της οξείας δημοσιονομικής κρίσεως στις αρχές του έτους 2010, ο νομοθέτης, εκτιμώντας ότι υφίστατο άμεσος κίνδυνος καταρρεύσεως της οικονομίας και χρεοκοπίας της Χώρας και ότι ο μόνος τρόπος για να αντιμετωπισθεί η κατάσταση ήταν η προσφυγή στη χρηματοδοτική υποστήριξη από τα κράτη της Ευρωζώνης και το Διεθνές Νομισματικό Ταμείο, έλαβε, έναντι της υποστηρίξεως αυτής, κυριαρχικώς, σειρά μέτρων περιστολής των δημοσίων δαπανών, μεταξύ των οποίων και η διενέργεια περικοπών και μειώσεων συνταξιοδοτικών παροχών των συνταξιοδοτουμένων από το Δημόσιο και από τους φορείς υποχρεωτικής κοινωνικής ασφαλίσεως. Οι περικοπές και οι μειώσεις αυτές ξεκίνησαν από τα επιδόματα εορτών και αδείας του Δημοσίου και των οργανισμών κύριας ασφαλίσεως [άρθρο 1 παρ. 2 του ν. 3833/2010 (ΦΕΚ Α΄ 140), άρθρο τρίτο παρ. 6, 10-14 του ν. 3845/2010 – ΦΕΚ Α΄ 65, άρθρο μόνο του ν. 3847/2010 (ΦΕΚ Α΄ 67), αντιστοίχως], συνεχίσθηκαν δε με τη θέσπιση της εισφοράς αλληλεγγύης των συνταξιούχων του Δημοσίου και των λοιπών συνταξιούχων οργανισμών κύριας ασφαλίσεως (άρθρο 11 του ν. 3865/2010 - Α΄ 120 και άρθρο 38 του ν. 3863/2010 – ΦΕΚ Α΄ 115, αντιστοίχως), την αναπροσαρμογή και τη συμπλήρωση της εισφοράς αυτής και την επέκτασή της και στην επικουρική ασφάλιση (άρθρο 44 παρ. 10-13 του ν. 3986/2011 (ΦΕΚ Α’ 152), άρθρο 2 παρ. 13 του ν. 4002/2011 – ΦΕΚ Α΄ 180), καθώς και με τις μειώσεις στις συντάξεις των κάτω των 55 ετών συνταξιούχων κατά 40%, για το πέραν των 1000 ευρώ ποσό αυτών, περαιτέρω δε με μειώσεις στις κύριες και επικουρικές συντάξεις που υπερέβαιναν, αντιστοίχως, τα 1200 και τα 150 ευρώ (άρθρο 1 παρ. 10 και άρθρο 2 παρ. 1-5 και 14 του ν. 4024/2011 - Α΄ 226).

Ακολούθως, ο ν. 4051/2012 με τίτλο «Ρυθμίσεις συνταξιοδοτικού περιεχομένου και άλλες επείγουσες ρυθμίσεις εφαρμογής του Μνημονίου Συνεννόησης του ν. 4046/2012» (Α΄ 40) προέβλεψε νέες περικοπές για τις συντάξεις του Δημοσίου και για τις κύριες συντάξεις των φορέων κοινωνικής ασφαλίσεως που υπερέβαιναν τα 1300 ευρώ (άρθρα 1 παρ. 1 και 6 παρ. 1, αντιστοίχως), καθώς και για τις επικουρικές συντάξεις που υπερέβαιναν τα 250 ευρώ (άρθρο 6 παρ. 2). Περαιτέρω, με το άρθρο πρώτο παρ. ΙΑ, υποπαρ. ΙΑ.5 περ. 1 και υποπαρ. ΙΑ.6 περ. 3 του ν. 4093/2012, «Έγκριση Μεσοπρόθεσμου Πλαισίου Δημοσιονομικής Στρατηγικής 2013-2016- Επείγοντα Μέτρα Εφαρμογής του ν. 4046/2012 και του Μεσοπρόθεσμου Πλαισίου Δημοσιονομικής Στρατηγικής 2013-2016» (Α΄ 222) προβλέφθηκαν περαιτέρω μειώσεις σε ποσοστά από 5% έως και 20%, για τις από οποιαδήποτε πηγή και για οποιαδήποτε αιτία συντάξεις, που υπερέβαιναν είτε αυτοτελώς είτε αθροιστικώς τα 1.000 ευρώ, για το πέραν των 1000 ευρώ ποσό, καθώς και κατάργηση των δώρων εορτών και των επιδομάτων αδείας των συνταξιούχων των οργανισμών κοινωνικής ασφαλίσεως.

3. Επειδή, οι τελευταίες περικοπές των συντάξεων, που επήλθαν, κατ’ εφαρμογή του δεύτερου Μνημονίου Συνεννόησης (ν. 4046/2012), με τους ανωτέρω ν. 4051/2012 και ν. 4093/2012, κρίθηκαν αντισυνταγματικές με τις 2287 και 2288/2015 αποφάσεις της Ολομελείας του Συμβουλίου της Επικρατείας για το λόγο ότι δεν προηγήθηκε των εν λόγω περικοπών, οι οποίες θεσπίσθηκαν σε συνέχεια των περιγραφόμενων ανωτέρω προηγούμενων περικοπών των συντάξεων -οι οποίες κρίθηκαν συνταγματικές- και ενώ είχε παρέλθει διετία από τον πρώτο αιφνιδιασμό της οικονομικής κρίσεως, η ειδική μελέτη που περιγράφεται στις ως άνω αποφάσεις.

Ειδικότερα, με τις αποφάσεις αυτές κρίθηκε ότι σε περιπτώσεις εξαιρετικά δυσμενών δημοσιονομικών συνθηκών δεν αποκλείεται, κατά το άρθρο 22 παρ. 5 του Συντάγματος, η επέμβαση του νομοθέτη για τη μείωση και των απονεμηθεισών ακόμη συντάξεων εφεξής, σε κάθε περίπτωση, όμως, η περικοπή των συντάξεων δεν μπορεί να παραβιάζει τον συνταγματικό πυρήνα του κοινωνικοασφαλιστικού δικαιώματος, τη χορήγηση, δηλαδή, στον συνταξιούχο τέτοιων παροχών που να του επιτρέπουν να διαβιώνει με αξιοπρέπεια. Προκειμένου δε να καθίσταται εφικτός ο δικαστικός έλεγχος των οικείων νομοθετικών μέτρων από τις ανωτέρω συνταγματικές απόψεις, κρίθηκε ότι ο νομοθέτης, όταν λαμβάνει μέτρα συνιστάμενα σε περικοπή συνταξιοδοτικών παροχών, οφείλει, εν όψει και της γενικότερης υποχρεώσεώς του για «προγραμματισμό και συντονισμό της οικονομικής δραστηριότητας για την εδραίωση της κοινωνικής ειρήνης» (άρθρο 106 παρ. 1 του Συντάγματος), να έχει προβεί σε ειδική, εμπεριστατωμένη και επιστημονικά τεκμηριωμένη μελέτη, από την οποία να προκύπτει αφ’ ενός μεν ότι τα συγκεκριμένα μέτρα είναι πράγματι πρόσφορα αλλά και αναγκαία για την αποτελεσματική αντιμετώπιση του προβλήματος βιωσιμότητας των φορέων κοινωνικής ασφαλίσεως, εν όψει και των παραγόντων που το προκάλεσαν, έτσι ώστε η λήψη των μέτρων αυτών να είναι σύμφωνη με τις συνταγματικές αρχές της αναλογικότητας και της ισότητας στα δημόσια βάρη, αφ’ ετέρου δε ότι οι επιπτώσεις από τα μέτρα αυτά στο βιοτικό επίπεδο των πληττομένων προσώπων, συνδυαζόμενες με άλλα τυχόν ληφθέντα μέτρα (φορολογικά κ.ά.), αλλά και με το σύνολο των κοινωνικοοικονομικών συνθηκών της δεδομένης συγκυρίας, δεν έχουν, αθροιστικά λαμβανόμενες, αποτέλεσμα τέτοιο που να οδηγεί σε ανεπίτρεπτη παραβίαση του πυρήνα του συνταγματικού δικαιώματος σε κοινωνική ασφάλιση.

Κατόπιν τούτων, κρίθηκε με τις ανωτέρω αποφάσεις ότι οι διατάξεις των νόμων 4051/2012 και 4093/2012 που θέσπισαν τις προσβληθείσες ενώπιον του Συμβουλίου της Επικρατείας περικοπές στις συντάξεις αντίκεινται στις διατάξεις των άρθρων 2 παρ. 1, 4 παρ. 1 και 5, 22 παρ. 5, 25 παρ. 1 και 4, και 106 παρ. 1 του Συντάγματος, καθώς και στο άρθρο 1 του Πρώτου Πρόσθετου Πρωτοκόλλου της Ε.Σ.Δ.Α. και ότι είναι, ως εκ τούτου, ανίσχυρες και μη εφαρμοστέες. Και τούτο διότι, όπως έγινε δεκτό, με τις διατάξεις αυτές επιχειρήθηκε, νέα, για πολλοστή φορά, περικοπή συνταξιοδοτικών παροχών της ίδιας ομάδας θιγομένων, χωρίς να έχει προηγηθεί εμπεριστατωμένη μελέτη, με την οποία να διαπιστώνεται και να αναδεικνύεται τεκμηριωμένα ότι η λήψη των συγκεκριμένων μέτρων ήταν σύμφωνη με τις σχετικές συνταγματικές δεσμεύσεις που απέρρεαν, μεταξύ άλλων, από το θεσμό της κοινωνικής ασφαλίσεως, τις αρχές της ισότητας και της αναλογικότητας και την προστασία της αξίας του ανθρώπου.

Με τις ίδιες αποφάσεις 2287 και 2288/2015 της Ολομελείας του, οι οποίες δημοσιεύθηκαν στις 10.6.2015, το Δικαστήριο όρισε, μετά στάθμιση του δημοσίου συμφέροντος, αναφερομένου στην οξυμένη δημοσιονομική κρίση και στην κοινώς γνωστή ταμειακή δυσχέρεια του ελληνικού Κράτους, ότι οι συνέπειες της αντισυνταγματικότητας των επίμαχων διατάξεων θα επέλθουν μετά την δημοσίευση των αποφάσεων αυτών και ότι η διαγνωσθείσα αντισυνταγματικότητα θα έχει αναδρομικό χαρακτήρα μόνον για τους ενάγοντες και όσους άλλους έχουν ασκήσει ένδικα μέσα ή βοηθήματα μέχρι το χρόνο δημοσιεύσεως των αποφάσεων.

4. Επειδή, περαιτέρω, σε συνέχεια των δεσμεύσεων τις οποίες ανέλαβε η Ελληνική Δημοκρατία με τους νόμους 4334/2015 [Επείγουσες ρυθμίσεις για τη διαπραγμάτευση και σύναψη συμφωνίας με τον Ευρωπαϊκό Μηχανισμό Στήριξης (Ε.Μ.Σ.)» (Α΄ 80)] και 4336/2015 [«Συνταξιοδοτικές διατάξεις - Κύρωση του Σχεδίου Σύμβασης Οικονομικής Ενίσχυσης από τον Ευρωπαϊκό Μηχανισμό Σταθερότητας και ρυθμίσεις για την υλοποίηση της Συμφωνίας Χρηματοδότησης» (Α΄ 94)], στο πλαίσιο της συμφωνίας με τον Ευρωπαϊκό Μηχανισμό Σταθερότητας, για την διασφάλιση της μακροπρόθεσμης βιωσιμότητας του συνταξιοδοτικού συστήματος, θεσπίσθηκε ο ν. 4387/2016 «Ενιαίο Σύστημα Κοινωνικής Ασφάλειας - Μεταρρύθμιση ασφαλιστικού - συνταξιοδοτικού συστήματος - Ρυθμίσεις φορολογίας εισοδήματος και τυχερών παιγνίων και άλλες διατάξεις» (Α΄ 85), ο οποίος άρχισε να ισχύει, κατά το άρθρο 122 αυτού, από τη δημοσίευσή του στην Εφημερίδα της Κυβερνήσεως (12.5.2016), με το σύστημα ρυθμίσεων του οποίου επιχειρήθηκε μείζων μεταρρύθμιση του συστήματος κοινωνικής ασφαλίσεως. Η μεταρρύθμιση συνίσταται στη λήψη μέτρων για τη διασφάλιση της βιωσιμότητας του ασφαλιστικού συστήματος, σύμφωνα με την επιταγή του άρθρου 22 παρ. 5 του Συντάγματος.

Ειδικότερα, μεταξύ άλλων, με το ν. 4387/2016, όπως αναφέρεται και στην 1891/2019 απόφαση της Ολομελείας του Δικαστηρίου, μεταβλήθηκε εκ βάθρων το σύστημα υπολογισμού των συντάξεων των ασφαλισμένων στο δημόσιο και στον ιδιωτικό τομέα, μισθωτών και αυτοαπασχολούμενων, περιλαμβανομένων και όσων ελάμβαναν ήδη σύνταξη πριν από την έναρξη ισχύος του ως άνω νόμου (παλαιών συνταξιούχων). Συγκεκριμένα, στο πλαίσιο του νέου αυτού ασφαλιστικού συστήματος, ιδρύθηκε ενιαίος φορέας απονομής των κύριων συντάξεων, ο Ενιαίος Φορέας Κοινωνικής Ασφάλισης (Ε.Φ.Κ.Α.) στον οποίο εντάσσονται αυτοδίκαια οι υφιστάμενοι φορείς κύριας κοινωνικής ασφαλίσεως (άρθρο 51) και θεσπίσθηκαν ενιαίοι κανόνες για τον υπολογισμό των συνταξιοδοτικών αυτών παροχών, οι οποίες για τους μελλοντικούς συνταξιούχους θα είναι κατά κανόνα μικρότερες από τις καταβαλλόμενες υπό την ισχύ του προγενέστερου ασφαλιστικού συστήματος. Στο πλαίσιο δε εφαρμογής των ενιαίων κανόνων του Ε.Φ.Κ.Α. προβλέπεται στον ανωτέρω ν. 4387/2016 ότι οι ήδη καταβαλλόμενες συντάξεις κατά την έναρξη ισχύος του νόμου αυτού επανυπολογίζονται και διαμορφώνονται και αυτές, όπως και οι μελλοντικές, ως άθροισμα εθνικής και ανταποδοτικής συντάξεως.

Ειδικότερα, στο άρθρο 14 του νόμου, με τίτλο «Αναπροσαρμογή συντάξεων - προστασία καταβαλλόμενων συντάξεων», που εντάσσεται στο κεφάλαιο Β΄ αυτού («Συντάξεις δημοσίων υπαλλήλων και στρατιωτικών»), ορίζονται τα εξής: «1. α. Σε εφαρμογή των ενιαίων κανόνων του Ε.Φ.Κ.Α. και των θεμελιωδών αρχών του άρθρου 1, οι ήδη καταβαλλόμενες κατά την έναρξη ισχύος του παρόντος, κύριες συντάξεις αναπροσαρμόζονται, σύμφωνα με τα άρθρα 7, 8, 13 και 14, βάσει των διατάξεων των επόμενων παραγράφων. β. Για τον υπολογισμό του ανταποδοτικού μέρους των καταβαλλόμενων, έως την έναρξη ισχύος του παρόντος, συντάξεων, για τον προσδιορισμό των συντάξιμων αποδοχών λαμβάνεται υπόψη ο συντάξιμος μισθός επί του οποίου κανονίστηκε η ήδη χορηγηθείσα σύνταξη, όπως αυτός είχε διαμορφωθεί πριν την έναρξη ισχύος του παρόντος, με βάση τους κανόνες αναπροσαρμογής των συντάξιμων αποδοχών του Δημοσίου, που ίσχυαν κατά την έναρξη ισχύος του παρόντος. Με κοινή απόφαση των Υπουργών Οικονομικών και Εργασίας, Κοινωνικής Ασφάλισης και Κοινωνικής Αλληλεγγύης καθορίζεται κάθε άλλο σχετικό θέμα για την εφαρμογή της διάταξης αυτής. 2. α. Μέχρι την 31.12.2018, οι συντάξεις της προηγούμενης παραγράφου συνεχίζουν να καταβάλλονται στο ύψος που είχαν διαμορφωθεί κατά την 31.12.2014, σύμφωνα με τις τότε ισχύουσες διατάξεις. .... β. Από 1.1.2019, εφόσον το καταβαλλόμενο ποσό των συντάξεων αυτών είναι μεγαλύτερο από αυτό που προκύπτει από τον υπολογισμό τους βάσει της παραγράφου 1, το επιπλέον ποσό εξακολουθεί να καταβάλλεται στον δικαιούχο ως προσωπική διαφορά, συμψηφιζόμενο κατ’ έτος και μέχρι την πλήρη εξάλειψή του, με την εκάστοτε αναπροσαρμογή των συντάξεων, όπως αυτή προκύπτει σε εφαρμογή της παραγράφου 3. Εάν το καταβαλλόμενο ποσό των συντάξεων είναι μικρότερο από αυτό που προκύπτει από τον υπολογισμό τους βάσει της παραγράφου 1, τότε αυτό προσαυξάνεται κατά το ένα πέμπτο της διαφοράς σταδιακά και ισόποσα εντός πέντε ετών από την ολοκλήρωση του τρέχοντος προγράμματος δημοσιονομικής προσαρμογής. Τα ανωτέρω στοιχεία αποτυπώνονται από 1.1.2018 για κάθε ασφαλισμένο στο οικείο πληροφοριακό σύστημα (όπως το εδαφ. αυτό ίσχυε πριν από την τροποποίησή του με τις παρ. 2 και 3 του άρθρου 1 του ν. 4472/2017, Α΄ 74). 3....».

Εξ άλλου, με το άρθρο 33 του ίδιου νόμου, με τίτλο «Αναπροσαρμογή συντάξεων - προστασία καταβαλλόμενων συντάξεων», που εντάσσεται στο Κεφάλαιο Γ΄ αυτού («Ρυθμίσεις ασφαλισμένων του ιδιωτικού τομέα»), θεσπίζεται ο επανυπολογισμός των ήδη καταβαλλομένων κατά την έναρξη ισχύος του νόμου, κύριων συντάξεων των συνταξιούχων του ιδιωτικού τομέα κατ’ ανάλογη εφαρμογή των διατάξεων που αφορούν τον επανυπολογισμό των συντάξεων των δημοσίων υπαλλήλων και παρέχεται εξουσιοδότηση στον Υπουργό Εργασίας, Κοινωνικής Ασφάλισης και Κοινωνικής Αλληλεγγύης να καθορίσει με απόφασή του κάθε αναγκαίο θέμα εφαρμογής της διάταξης αυτής.

Ειδικότερα, στις παραγράφους 1 και 2 του άρθρου 33 προβλέπεται ότι: «1. Οι ήδη καταβαλλόμενες, κατά την έναρξη ισχύος του παρόντος, κύριες συντάξεις, πλην όσων χορηγούνται από τον ΟΓΑ, αναπροσαρμόζονται, σύμφωνα με την ανάλογη εφαρμογή του άρθρου 14, σε συνδυασμό με τα άρθρα 7, 8, 27, 28, 30 και 12, βάσει των ειδικότερων ρυθμίσεων της επόμενης παραγράφου (όπως η παρ. 1 αντικαταστάθηκε ως άνω με το άρθρο 25 του ν. 4445/2016, Α΄ 236). 2. Για τον υπολογισμό του ανταποδοτικού μέρους των καταβαλλόμενων, έως την ημερομηνία έναρξης ισχύος του νόμου αυτού, συντάξεων, ως συντάξιμες αποδοχές λαμβάνεται υπόψη ο συντάξιμος μισθός επί του οποίου υπολογίστηκε η ήδη χορηγηθείσα σύνταξη. ... ».

5. Επειδή, με την **1891/2019** απόφαση της Ολομελείας του Συμβουλίου της Επικρατείας κρίθηκε ότι δεν εκωλύετο ο νομοθέτης από τις 2287-2288/2015 αποφάσεις της Ολομελείας του Συμβουλίου της Επικρατείας, με τις οποίες κρίθηκαν αντισυνταγματικές και αντίθετες προς το άρθρο 1 του Πρώτου Προσθέτου Πρωτοκόλλου της ΕΣΔΑ οι επίμαχες περικοπές των νόμων 4051/2012 και 4093/2012, να προβεί σε νέες ρυθμίσεις ως προς το ύψος των συντάξεων ή ακόμη και να επαναθεσπίσει τις κριθείσες ως παράνομες, κατά τα ανωτέρω, περικοπές, εφόσον ελάμβανε υπόψη τα κριτήρια και ικανοποιούσε τις απαιτήσεις που έθεσε με τις ανωτέρω αποφάσεις του το Δικαστήριο κατόπιν ερμηνείας των μνημονευθεισών συνταγματικών διατάξεων, είτε, ακόμη, διατηρώντας τη σχετική προς τούτο ευχέρειά του, να προβεί στη θέσπιση νέου ασφαλιστικού συστήματος, στο πλαίσιο του οποίου, εφόσον επέλεγε να υιοθετήσει εκ νέου τις ανωτέρω κριθείσες ως αντισυνταγματικές περικοπές των συντάξεων στο πλαίσιο του επανυπολογισμού των συντάξεων των παλαιών συνταξιούχων, όπως και έπραξε, υποχρεούτο να αιτιολογήσει ειδικώς τον λόγο για τον οποίο ήταν τούτο αναγκαίο ενόψει της επιχειρούμενης συνολικής μεταρρυθμίσεως του συστήματος κοινωνικής ασφαλίσεως.

Επίσης, κρίθηκε ότι είναι θεμιτή η επιλογή του νομοθέτη να προβεί, στο πλαίσιο του νέου ασφαλιστικού συστήματος και της ιδρύσεως ενιαίου φορέα απονομής των κύριων συνταξιοδοτικών παροχών που εφαρμόζει ενιαίους κανόνες ως προς τον τρόπο υπολογισμού των απονεμόμενων στο σύνολο του πληθυσμού συντάξεων, σε επανυπολογισμό των ήδη καταβαλλόμενων κατά τη δημοσίευση του ν. 4387/2016 συντάξεων.

Με την ίδια απόφαση της Ολομελείας του Δικαστηρίου κρίθηκε συμβατή με το Σύνταγμα και αιτιολογημένη η επιλογή του νομοθέτη, προκειμένου να καθορίσει τις καταβλητέες, από την έναρξη ισχύος του ν. 4387/2016, στους ήδη κατά την δημοσίευσή του συνταξιούχους, συντάξεις, στο πλαίσιο του επανυπολογισμού τους, να ορίσει ότι το ύψος των συντάξεων αυτών θα ανέρχεται στο ύψος στο οποίο οι εν λόγω συντάξεις είχαν διαμορφωθεί μετά τις περικοπές των νόμων 4051/2012 και 4093/2012 οι οποίες είχαν κριθεί αντισυνταγματικές με τις προαναφερθείσες αποφάσεις του Συμβουλίου της Επικρατείας. Και τούτο, αφενός μεν λόγω της ουσιαστικής συνεισφοράς της εν λόγω νομοθετικής επιλογής στη συγκράτηση της συνταξιοδοτικής δαπάνης και, κατ` επέκταση, στην επίτευξη του επιδιωκόμενου στόχου της διατηρήσεως της βιωσιμότητας του ασφαλιστικού συστήματος, αφετέρου δε ώστε να επωμισθούν και οι παλαιοί και όχι μόνον οι νέοι συνταξιούχοι και οι νυν ασφαλισμένοι (με την θεσπιζόμενη με τον ίδιο νόμο αύξηση των εισφορών και τη μείωση των μελλοντικών συντάξεων) το βάρος της επιχειρούμενης μεταρρυθμίσεως, για λόγους κοινωνικής δικαιοσύνης και διαγενεακής ισότητας και αλληλεγγύης, δεδομένου ότι και αυτοί ωφελούνται εξ ίσου από την επιδιωκόμενη, με την επιχειρούμενη ασφαλιστική μεταρρύθμιση, διασφάλιση της βιωσιμότητας του ασφαλιστικού συστήματος, τη διατήρηση δηλαδή της ικανότητάς του να χορηγεί συντάξεις στους υφιστάμενους και στους μελλοντικούς συνταξιούχους.

Κρίθηκε, δηλαδή, συμβατή με το Σύνταγμα η ρύθμιση του άρθρου 14 παρ. 2 περ. α΄ του ν. 4387/2016, σύμφωνα με την οποία οι κύριες συντάξεις που καταβάλλονταν κατά τη δημοσίευση του νόμου (παλαιές συντάξεις) θα ανέρχονται στο ύψος, στο οποίο αυτές είχαν διαμορφωθεί στις 31.12.2014 (με τις περικοπές, δηλαδή, των νόμων 4051/2012 και 4093/2012). Ειδικότερα, με την 1891/2019 απόφαση της Ολομελείας του Δικαστηρίου έγινε δεκτό ότι η ανωτέρω ρύθμιση, η οποία, κατ’ ουσίαν, ισοδυναμούσε με εκ νέου υιοθέτηση με τον ν. 4387/2016 των περικοπών για τους ήδη συνταξιούχους κατά τη δημοσίευσή του (παλαιούς συνταξιούχους), οι οποίες είχαν κριθεί αντισυνταγματικές με τις αποφάσεις 2287, 2288/2015 της Ολομελείας του Δικαστηρίου, ήταν συνταγματικώς θεμιτή και η θέσπισή της ήταν δικαιολογημένη στο πλαίσιο του νέου ασφαλιστικού συστήματος, δηλαδή όχι ως μεμονωμένη, αυτοτελής ρύθμιση, επιφέρουσα οριζόντιες περικοπές στις ήδη καταβαλλόμενες κατά τη δημοσίευση του ν. 4387/2016 συντάξεις, όπως είχε συμβεί στο παρελθόν με τη θέσπιση των περικοπών αυτών με τις σχετικές διατάξεις των νόμων 4051/2012 και 4093/2012 αλλά ως ρύθμιση εντασσόμενη σε ένα ευρύτερο πλέγμα μέτρων και διαρθρωτικών αλλαγών του νέου ριζικώς αναμορφωμένου ασφαλιστικού συστήματος που θεσπίσθηκε με το ν. 4387/2016 και ως τμήμα της εισαχθείσας με αυτόν ασφαλιστικής μεταρρυθμίσεως, αποτέλεσμα της οποίας είναι οι μελλοντικοί συνταξιούχοι να λαμβάνουν, κατά κανόνα, μικρότερες, σε σχέση με τους παλαιούς συνταξιούχους, συνταξιοδοτικές παροχές. Ομοίως, με την 1890/2019 απόφαση της Ολομελείας του Συμβουλίου της Επικρατείας (σκέψη 20), κρίθηκε καταρχήν συνταγματικώς θεμιτή η εκ νέου κατ’ ουσίαν θέσπιση των ως άνω περικοπών στο πλαίσιο επανυπολογισμού και των επικουρικών συντάξεων.

6. Επειδή, ακολούθως, με την **1439/2020** απόφαση της Ολομελείας του Δικαστηρίου έγινε δεκτό ότι με τις 2287 και 2288 /2015 αποφάσεις της η Ολομέλεια Συμβουλίου της Επικρατείας έκρινε ότι οι διατάξεις, μεταξύ άλλων, του άρθρου πρώτου παρ. ΙΑ υποπαρ. ΙΑ.5 περ. 1 του ν. 4093/ 2012, με τις οποίες θεσπίσθηκαν περικοπές και στις κύριες συντάξεις συνταξιούχων οργανισμών κοινωνικής ασφαλίσεως, αντίκεινται στο Σύνταγμα και στο άρθρο 1 του Πρώτου Προσθέτου Πρωτοκόλλου της ΕΣΔΑ και ότι είναι, ως εκ τούτου, ανίσχυρες και μη εφαρμοστέες.

Με την ίδια απόφαση κρίθηκε, περαιτέρω, ότι η διαγνωσθείσα με τις ανωτέρω αποφάσεις ουσιαστική αντισυνταγματικότητα των ανωτέρω διατάξεων δεν θεραπεύθηκε με τη διάταξη του άρθρου 14 παρ. 2 περ. α΄ του ν. 4387/ 2016, υπό την έννοια ότι η τελευταία αυτή διάταξη, με την οποία, κατ’ ουσίαν, υιοθετήθηκαν εκ νέου, στο πλαίσιο του εισαχθέντος με το νόμο αυτό ασφαλιστικού συστήματος, οι εν λόγω περικοπές για τους ήδη κατά τη δημοσίευση του νόμου αυτού συνταξιούχους (παλαιούς συνταξιούχους), ισχύει από τη δημοσίευση του ως άνω νόμου και εφεξής, δηλαδή από 12.5.2016 και εφεξής και όχι αναδρομικώς, ότι δεν ανατρέχει, δηλαδή, στο χρόνο θεσπίσεως των εν λόγω περικοπών.

Επίσης, με την ως άνω απόφαση κρίθηκε ότι η ανωτέρω ουσιαστική αντισυνταγματικότητα των επίμαχων διατάξεων του ν. 4093/2012 δεν θεραπεύθηκε με μεταγενέστερες της δημοσιεύσεως του ανωτέρω νόμου μελέτες, όπως είναι οι μελέτες που συνοδεύουν τον μεταγενέστερο ν. 4387/2016 (βλ. σκ. 24 της 1891/2019 αποφάσεως της Ολομελείας του Συμβουλίου της Επικρατείας), ότι ειδικώς το κείμενο της Εθνικής Αναλογιστικής Αρχής, με τίτλο «Χρηματοοικονομική εξέλιξη του Συνταξιοδοτικού Συστήματος για το ΙΚΑ-ΕΤΑΜ, ΟΑΕΕ, ΟΓΑ και Δημόσιο (Προβολές 2015-2060)», το οποίο περιλαμβάνεται μεταξύ των ανωτέρω μελετών του ν. 4387/2016 και κρίθηκε με την 1891/2019 απόφαση της Ολομελείας του Συμβουλίου της Επικρατείας ότι αποτελεί αναλογιστική μελέτη, η οποία τεκμηριώνει τη βιωσιμότητα του Ε.Φ.Κ.Α. στο πλαίσιο του νέου ασφαλιστικού συστήματος του ν. 4387/2016, δεν θα μπορούσε, ενόψει του ανωτέρω περιεχομένου της, σε καμία περίπτωση να θεωρηθεί ότι αποτελεί την ειδική μελέτη που απαίτησαν οι αποφάσεις 2287-2288/2015, ότι, συνεπώς, οι περικοπές που επιβλήθηκαν στις κύριες συντάξεις για το χρονικό διάστημα, μεταξύ άλλων, από 1.7.2015 έως 11.5.2016 κατ’ εφαρμογή των ανωτέρω διατάξεων του ν. 4093/2012 δεν είναι νόμιμες και ότι ως προς τα αποτελέσματα της αντισυνταγματικότητας αυτής και της παραβιάσεως του άρθρου 1 του Πρώτου Προσθέτου Πρωτοκόλλου της ΕΣΔΑ ισχύουν τα κριθέντα με τις αποφάσεις 2287 και 2288/2015 της Ολομελείας του Συμβουλίου της Επικρατείας. Περαιτέρω, με την ίδια απόφαση της Ολομελείας του Δικαστηρίου, έγινε δεκτό ότι με την 1891/2019 απόφαση της Ολομελείας του Συμβουλίου της Επικρατείας κρίθηκε ότι η διάταξη του άρθρου 14 παρ. 2 περ. α΄ του ν. 4387/2016 είναι συμβατή με το Σύνταγμα, κατά την έννοια δε της ως άνω αποφάσεως και με την ΕΣΔΑ, ότι, ως εκ τούτου, από τη δημοσίευση του ως άνω νόμου (12.5.2016) και εφεξής οι ως άνω περικοπές έχουν ως νόμιμο έρεισμα την ανωτέρω διάταξη του τελευταίου αυτού νόμου, και ότι, ενόψει αυτού, από το χρονικό αυτό σημείο (12.5.2016) και εφεξής οι περικοπές αυτές είναι νόμιμες.

7. Επειδή, στο άρθρο 105 του ΕισΝΑΚ. ορίζεται ότι: «Για παράνομες πράξεις ή παραλείψεις των οργάνων του δημοσίου κατά την άσκηση της δημόσιας εξουσίας που τους έχει ανατεθεί, το δημόσιο ενέχεται σε αποζημίωση, εκτός αν η πράξη ή η παράλειψη έγινε κατά παράβαση διάταξης, που υπάρχει για χάρη του γενικού συμφέροντος ...», στο δε άρθρο 106 ότι: «Οι διατάξεις των δύο προηγούμενων άρθρων εφαρμόζονται και για την ευθύνη των δήμων, των κοινοτήτων ή των άλλων νομικών προσώπων δημοσίου δικαίου από πράξεις ή παραλείψεις των οργάνων που βρίσκονται στην υπηρεσία τους». Κατά την έννοια της διάταξης του άρθρου 105 του Εισ.Ν.Α.Κ., για την στοιχειοθέτηση ευθύνης του Δημοσίου προς αποζημίωση λόγω πράξης ή παράλειψης των οργάνων του κατά την άσκηση της ανατεθειμένης σε αυτά δημόσιας εξουσίας, απαιτείται, μεταξύ άλλων, η πράξη ή παράλειψη να είναι παράνομη. Εκ του ότι δε ο νομοθέτης είτε με νόμο είτε με διοικητική κανονιστική πράξη που εκδόθηκε κατ΄ εξουσιοδότηση νόμου, καθορίζει γενικότερα τους όρους του αδίκου, παρέπεται ότι δεν μπορεί να προκύψει, έστω και εάν προκαλείται ζημία σε τρίτο, ευθύνη του Δημοσίου προς αποζημίωση, κατ΄ εφαρμογήν του άρθρου 105 του Εισ.Ν.Α.Κ., από την εκ μέρους της πολιτείας νομοθέτηση με τα αρμόδια αυτής όργανα ή από την παράλειψη των οργάνων αυτών να νομοθετήσουν, εκτός εάν από την νομοθέτηση ή την παράλειψή της γεννάται αντίθεση προς κανόνες δικαίου υπέρτερης τυπικής ισχύος. Στην τελευταία αυτήν περίπτωση, όταν οι επιζήμιες συνέπειες δεν επέρχονται απευθείας από την επίμαχη διάταξη αλλά επέρχονται από την εφαρμογή του ως άνω κανόνα δικαίου, δηλαδή από την πράξη της Διοίκησης που τον εφαρμόζει στην ατομική περίπτωση, η ευθύνη έναντι του ζημιωθέντος προκύπτει όχι από τον κανόνα δικαίου αλλά από την τελευταία αυτήν πράξη (βλ. ΣτΕ 4741/2014 Ολομ., 479-481/2018 Ολομ.).

8. Επειδή, στην συγκεκριμένη περίπτωση, από τα στοιχεία της δικογραφίας και σύμφωνα με όσα ιστορούνται με την κρινόμενη αγωγή οι ενάγοντες είναι πρώην υπάλληλοι της Οργανισμού Σιδηροδρόμων Ελλάδος (ΟΣΕ) και συνταξιούχοι του εναγομένου για το κλάδο κύριας ασφάλισης. Με την κρινόμενη αγωγή, όπως αυτή αναπτύσσεται με το κατατεθέν κατά την πρώτη συζήτηση της υπόθεσης υπόμνημα υποστήριξαν ότι οι περικοπές που επιβλήθηκαν, κατ’ εφαρμογή των διατάξεων του άρθρου πρώτου παρ. ΙΑ υποπαρ. ΙΑ.5 περ. 1 του ν. 4093/2012, δυνάμει των οποίων επήλθε για άλλη μία φορά μείωση των καταβαλλόμενων από το εναγόμενο Ταμείο συντάξεων και καταργήθηκαν τα καταβαλλόμενα δώρα Χριστουγέννων και Πάσχα καθώς και το επίδομα αδείας αντίκεινται στο άρθρο 22 παρ. 5 του Συντάγματος, στο άρθρου 2 παρ. 1 του Συντάγματος, καθώς επίσης στο άρθρο 1 του Πρώτου Πρόσθετου Πρωτοκόλλου της ΕΣΔΑ, όπως άλλωστε κρίθηκε με την 2287/2015 απόφαση της Ολομέλειας του Συμβουλίου της Επικρατείας, με την οποία οι επίμαχες μειώσεις κρίθηκαν μη νόμιμες και αντισυνταγματικές. Ζήτησαν δε να υποχρεωθεί το εναγόμενο να καταβάλει, νομιμοτόκως από το χρονικό σημείο που κάθε επιμέρους ποσό κατέστη απαιτητό άλλως από της επιδόσεως, σε κάθε έναν τα αναγραφόμενα στην αγωγή ποσά τα οποία αντιστοιχούσαν στο ποσό των περικοπών που επιβλήθηκαν στη σύνταξη που έλαβε έκαστος τούτων κατά το χρονικό διάστημα από 1.7.2015 έως 30.6.2016, κατ’ εφαρμογή των διατάξεων του άρθρου πρώτου παρ. ΙΑ υποπαρ. ΙΑ.5 του ν. 4093/2012 (ΦΕΚ Α΄ 222), συμπεριλαμβανομένων Δώρων Χριστουγέννων και Πάσχα καθώς και επιδόματος Αδείας των αντίστοιχων ετών. Προς απόδειξη των ισχυρισμών τους οι ενάγοντες επικαλέστηκαν και προσκόμισαν αποφάσεις συνταξιοδότησης καθώς και μηνιαία ενημερωτικά σημειώματα συντάξεων της ένδικης περιόδου.

9. Επειδή, κατά τη πρώτη συζήτηση της υπόθεσης το Δικαστήριο λαμβάνοντας ειδικότερα υπόψη αφενός ότι σύμφωνα με όσα έγιναν δεκτά με την 2287/2015 απόφαση του ΣτΕ και αναφέρονται ανωτέρω, οι περικοπές των συντάξεων, οι οποίες διενεργήθηκαν κατ’ εφαρμογή των διατάξεων του άρθρου πρώτου παρ. ΙΑ υποπαρ. ΙΑ.5 περ. 1 του ν. 4093/2012 είναι αντίθετες στο άρθρο 4 παρ. 1 και 5, άρθρο 22 παρ.5 και άρθρο 25 παρ.1 του Συντάγματος καθώς και στο άρθρο 1 του Πρώτου Πρόσθετου Πρωτόκολλου της ΕΣΔΑ, και αφετέρου ότι η κρινόμενη αγωγή ασκήθηκε στις 14.9.2016 (ΑΓ 5908/2016) ήτοι σε χρόνο μεταγενέστερο του χρόνου δημοσίευσης της 2287/2015 αποφάσεως του Συμβουλίου της Επικρατείας (10.06.2015) και ως εκ τούτου η διαγνωσθείσα αντισυνταγματικότητα δεν ανατρέχει σε χρόνο προγενέστερο εκείνου της διάγνωσης της, εφόσον το ένδικο βοήθημα ασκήθηκε, όπως εν προκειμένω, μετά την δημοσίευση τούτης, με την 12108/2019 απόφαση του έκρινε ότι μη νομίμως, κατ’ εφαρμογή των ανωτέρω διατάξεων, περικόπηκαν κατά τα αντίστοιχα ποσά οι συντάξεις που έλαβαν οι ενάγοντες κατά το χρονικό διάστημα από 1.7.2015 έως και 30.6.2016, κατά μερική παραδοχή του σχετικού ισχυρισμού τους ως βάσιμου.

Περαιτέρω, με την ίδια απόφαση αφού εκτίμησε τα προσκομισθέντα από τους ενάγοντες εκκαθαριστικά σημειώματα συντάξεων καθώς και ότι από τα κανένα στοιχείο δεν προκύπτει ότι το συνολικό ποσό των συντάξεων (κύριων και επικουρικών) που ελάμβαναν οι ενάγοντες μέχρι τον Δεκέμβριο του 2011 υπολειπόταν των 2.500 ευρώ ώστε να δικαιούνται τα επιδόματα εορτών Χριστουγέννων, Πάσχα καθώς και το επίδομα αδείας (άρθρο 3 του ν. 3845/2010 σε συνδυασμό με το άρθρο πρώτο ΙΑ περ. 6 του ν. 4092/2012), με την ίδια απόφαση υποχρέωσε το εναγόμενο να καταβάλει σε έκαστο, πλην της τριακοστής όγδοης, η οποία και ζητούσε αποκλειστικά Δώρα Χριστουγέννων, Πάσχα και επιδόματος Αδείας, τα ποσά που αντιστοιχούν στις μειώσεις που επιβλήθηκαν, κατ’ εφαρμογή του 4093/2012 στις κύριες συντάξεις που έλαβαν κατά το χρονικό διάστημα από 1.7.2015 έως 30.6.2016, νομιμοτόκως από της επιδόσεως της αγωγής στο εναγόμενο στις 27.12.2016 (σχετ. το από 27.12.2016 αποδεικτικό επιδόσεως της Δικαστικής Επιμελήτριας Βασιλικής Κάβουρα).

10. Επειδή, στην συνέχεια κατόπιν αιτήσεως αναιρέσεως που άσκησε το εναγόμενο κατά της ανωτέρω απόφασης η Ολομέλεια του Συμβουλίου της Επικρατείας με την 1442/2020 απόφαση αφού έκρινε ότι οι ενάγοντες είχαν νόμιμη αγώγιμη αξίωση να διεκδικήσουν ισόποση αποζημίωση για τις περικοπές που υπέστησαν οι συντάξεις τους κατ’ εφαρμογή των επίμαχων διατάξεων του ν. 4093/2012 μόνο για το χρονικό διάστημα από 1.7.2015 έως 11.5.2016, διότι οι περικοπές που επιβλήθηκαν από 12.5.2016 έως 30.6.2016 έχουν ως νόμιμο έρεισμα τη διάταξη του άρθρου 14 παρ. 2 περ. α΄ του ν. 4387/2016 και όχι τις διατάξεις του ν. 4093/2012, αναίρεσε την ανωτέρω απόφαση, κατά το μέρος που δικαίωσε τους ενάγοντες για προαναφερθέν χρονικό διάστημα από (12.5.2016 έως 30.6.1016) και παρέπεμψε την υπόθεση στο αρμόδιο Διοικητικό Πρωτοδικείο για νέα νόμιμη κρίση.

11. Επειδή, με τα δεδομένα αυτά το Δικαστήριο λαμβάνοντας ειδικότερα υπόψη τα προσαγόμενα από τους ενάγοντες εκκαθαριστικά σημειώματα συντάξεων από τα οποίο προκύπτει το ύψος της επιβληθείσας κατ’ εφαρμογή του ν. 4093/2012 μηνιαίας μείωσης, κρίνει ότι προς αποκατάσταση ισόποσης ζημίας χρονικής περιόδου από 1.7.2015 έως 11.5.2016 πρέπει να υποχρεωθεί το εναγόμενο να καταβάλει σε κάθε έναν από τους πρώτο, όγδοο και τεσσαρακοστό πέμπτο των εναγόντων το ποσό των 1.517,16 ευρώ, στον δεύτερο των 686,38 ευρώ, στον τρίτο των 1.741,91 ευρώ, σε κάθε ένα από τους τέταρτο και έκτο των 1.329 ευρώ, στον πέμπτο των 639 ευρώ, στον έβδομο των 1.365,29 ευρώ, στον ένατο των 878,78 ευρώ, στον δέκατο των 989,40 ευρώ, στον εντέκατο των 1.588,59 ευρώ, στον δωδέκατο των 1.838,94 ευρώ, στον δέκατο τρίτο των 1.548,99. στον δέκατο τέταρτο των 1.781,30 ευρώ, στον δέκατο πέμπτο των 1.262,97 ευρώ, στον δέκατο έκτο των 1.678,47 ευρώ, στον δέκατο έβδομο των 1.574,70 ευρώ, στον δέκατο όγδοο των 547,46 ευρώ. στον δέκατο ένατο των 670,40 ευρώ, στον εικοστό των 600,33 ευρώ στον εικοστό πρώτο των 1.362,70 ευρώ, στον εικοστό δεύτερο των 611,49 ευρώ, στον εικοστό τρίτο των 625,21 ευρώ, στην εικοστή τέταρτη των 1.263,49 ευρώ, στον εικοστό πέμπτο των 679,12 ευρώ, στον εικοστό έκτο των 649,06 ευρώ, στον εικοστό έβδομο των 607,49 ευρώ, στον εικοστό όγδοο των 1.507,52 ευρώ, στον εικοστό ένατο των 571,10 ευρώ, στον τριακοστό των 1.674,32 ευρώ, στον τριακοστό πρώτο των 1.793,33 ευρώ, στον τριακοστό δεύτερο των 662,64 ευρώ, στον τριακοστό τρίτο των 1.621,35 ευρώ, στον τριακοστό τέταρτο των 1.700,34 ευρώ, στην τριακοστή πέμπτη, (δικαιοπάροχο του αρχικού ενάγοντος) των 571,09 ευρώ, στον τριακοστό έκτο (ενόψει του γεγονότος ότι από τα προσκομιζόμενα σημειώματα προκύπτει μείωση της καταβαλλόμενης σύνταξης από τον Νοέμβριο του 2015) των 307,64 ευρώ, στον τριακοστό έβδομο των 1.116,07 ευρώ, στον τριακοστό ένατο των 1.576,77 ευρώ, στον τεσσαρακοστό των 821,35 ευρώ, στον τεσσαρακοστό πρώτο των 1.339,79 ευρώ, στον τεσσαρακοστό δεύτερο των 1.613,26 ευρώ στον τεσσαρακοστό τρίτο των 1.558,42 ευρώ, στον τεσσαρακοστό τέταρτο των 1.553,03 ευρώ, στον τεσσαρακοστό έκτο των 1.555 ευρώ, στους δικαιοπαρόχους του τεσσαρακοστού έβδομου των εναγόντων και κατά την κληρονομική μερίδα εκάστου των 686,48 ευρώ και στον τεσσαρακοστό όγδοο των 674,56 ευρώ, νομιμοτόκως από της επιδόσεως της αγωγής στο εναγόμενο (27.12.2016) και μέχρι εξοφλήσεως.

Εξάλλου, ως προς την τριακοστή όγδοη ενάγουσα η αγωγή πρέπει να απορριφθεί λόγω μη προσκόμισης στοιχείων από τα οποία να προκύπτει ότι το συνολικό ποσό των συντάξεων (κύριων και επικουρικών) που ελάμβανε μέχρι τον Δεκέμβριο του 2011 υπολειπόταν των 2.500 ευρώ ώστε να δικαιούνται τα επιδόματα εορτών Χριστουγέννων, Πάσχα καθώς και το επίδομα αδείας (άρθρο 3 του ν. 3845/2010 σε συνδυασμό με το άρθρο πρώτο ΙΑ περ. 6 του ν. 4092/2012),

12. Επειδή, κατ’ ακολουθία των ανωτέρω η κρινόμενη αγωγή πρέπει να γίνει εν μέρει δεκτή, να υποχρεωθεί το εναγόμενο να καταβάλει σε κάθε έναν από τους ενάγοντες τα αναφερόμενα στο διατακτικό ποσά νομιμοτόκως από της επιδόσεως της αγωγής τους (27.12.2016) και να συμψηφιστούν τα δικαστικά έξοδα μεταξύ των διαδίκων λόγω μερικής νίκης και ήττας αυτών (άρθρο 275 παρ. 1 του Κ.Διοικ.Δικ).

 **ΔΙΑ ΤΑΥΤΑ**

Απορρίπτει την αγωγή ως προς την τριακοστή όγδοη.

 Δέχεται εν μέρει την αγωγή ως προς τους λοιπούς.

Υποχρεώνει το εναγόμενο να καταβάλει για την αναφερόμενη στο ιστορικό αιτία, σε κάθε ένα από τους πρώτο, όγδοο και τεσσαρακοστό πέμπτο των εναγόντων το ποσό των 1.517,16 ευρώ, στον δεύτερο των 686,38 ευρώ, στον τρίτο των **1.741,91** ευρώ, σε κάθε ένα από τους τέταρτο και έκτο των 1.329 ευρώ, στον πέμπτο των 639 ευρώ, στον έβδομο των 1.365,29 ευρώ, στον ένατο των 878,78 ευρώ, στον δέκατο των 989,40 ευρώ, στον εντέκατο των 1.588,59 ευρώ, στον δωδέκατο των 1.838,94 ευρώ, στον δέκατο τρίτο των 1.548,99. στον δέκατο τέταρτο των 1.781,30 ευρώ, στον δέκατο πέμπτο των 1.262,97 ευρώ, στον δέκατο έκτο των 1.678,47 ευρώ, στον δέκατο έβδομο των 1.574,70 ευρώ, στον δέκατο όγδοο των 547,46 ευρώ. στον δέκατο ένατο των 670,40 ευρώ, στον εικοστό των 600,33 ευρώ στον εικοστό πρώτο των 1.362,70 ευρώ, στον εικοστό δεύτερο των 611,49 ευρώ, στον εικοστό τρίτο των 625,21 ευρώ, στην εικοστή τέταρτη των 1.263,49 ευρώ, στον εικοστό πέμπτο των 679,12 ευρώ, στον εικοστό έκτο των 649,06 ευρώ, στον εικοστό έβδομο των 607,49 ευρώ, στον εικοστό όγδοο των 1.507,52 ευρώ, στον εικοστό ένατο των 571,10 ευρώ, στον τριακοστό των 1.674,32 ευρώ, στον τριακοστό πρώτο των 1.793,33 ευρώ, στον τριακοστό δεύτερο των 662,64 ευρώ, στον τριακοστό τρίτο των 1.621,35 ευρώ, στον τριακοστό τέταρτο των 1.700,34 ευρώ, στην τριακοστή πέμπτη, (**δικαιοπάροχο** του αρχικού ενάγοντος) των 571,09 ευρώ, στον τριακοστό έκτο των 307,64 ευρώ, στον τριακοστό έβδομο των 1.116,07 ευρώ, στον τριακοστό ένατο των 1.576,77 ευρώ, στον τεσσαρακοστό των 821,35 ευρώ, στον τεσσαρακοστό πρώτο των 1.339,79 ευρώ, στον τεσσαρακοστό δεύτερο των 1.613,26 ευρώ στον τεσσαρακοστό τρίτο των 1.558,42 ευρώ, στον τεσσαρακοστό τέταρτο των 1.553,03 ευρώ, στον τεσσαρακοστό έκτο των 1.555 ευρώ, στους δικαιοπαρόχους του τεσσαρακοστού έβδομου των εναγόντων και κατά την κληρονομική μερίδα εκάστου των 686,48 ευρώ και στον τεσσαρακοστό όγδοο των 674,56 ευρώ, νομιμοτόκως από της επιδόσεως της αγωγής στο εναγόμενο (27.12.2016) και μέχρι εξοφλήσεως.

Συμψηφίζει τα δικαστικά έξοδα μεταξύ των διαδίκων.

Η απόφαση δημοσιεύθηκε σε έκτακτη δημόσια συνεδρίαση στο ακροατήριο του Δικαστηρίου στην Αθήνα στις 3-9-2021

Η ΔΙΚΑΣΤΗΣ Η ΓΡΑΜΜΑΤΕΑΣ